**МОДЕЛ/ПРЕДЛОГ**

**У Г О В О Р**

1. Градска општина Врачар, Његошева 77, Београд, матични број: 07013183, ПИБ: 101989714 (у даљем тексту: Општина), коју заступа председник академик проф. др Милан А. Недељковић, са једне стране

и

1. \_\_\_\_\_\_\_\_\_\_\_\_\_\_\_\_\_\_\_\_, адреса\_\_\_\_\_\_\_\_\_\_\_\_\_, Београд, матични број: \_\_\_\_\_\_\_\_\_\_\_\_\_\_\_\_, ПИБ: \_\_\_\_\_\_\_\_\_\_\_\_\_\_\_\_ (даље у тексту: Корисник средстава), кога заступа (име и презиме, функција)\_\_\_\_\_\_\_\_\_\_\_\_\_\_\_\_\_\_,са друге стране,

(у даљем тексту: уговорне стране)

Уговорне стране сагласно констатују:

* да је Конкурс за финансирање и суфинансирање програма удружења из буџета Градске општине Врачар у 2023. години, у области од јавног интереса – Заштита и промовисање људских и мањинских права (у даљем тексту: Конкурс) објављен на интернет страници Општине [www.vracar.rs](http://www.vracar.rs/) и огласној табли Општине;
* да је објављена Листа вредновања и рангирања пријављених програма удружења из буџета Градске општине Врачар у 2023. години, у области од јавног интереса – Заштита и промовисање људских и мањинских права,
* да је донета Одлуку о избору програма удружења из буџета Градске општине Врачар у 2023. години, у области од јавног интереса – Заштита и промовисање људских и мањинских права, број 920-\_\_\_\_\_/2023-VIII.

У складу са напред наведеним, уговорне стране приступају закључивању Уговора према тексту који следи.

**Члан 1.**

Предмет овог уговора јесте регулисање међусобних права и обавеза уговорних страна у вези са начином коришћења додељених средстава из буџета Општине за реализацију програма \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (у даљем тексту: Програм), на основу Конкурса, а у функцији подстицаја пројектних активности за Програм.

Саставни део овог уговора је Програм са свим прилозима.

**Члан 2.**

Укупна вредност наведеног Програма је \_\_\_\_\_\_\_\_\_\_\_\_\_ динара, а Општинa за реализацију Програма Кориснику средстава одобрава и додељује износ од \_\_\_\_\_\_\_\_\_\_\_ динaра.

Пренос одобрених средстaва Кориснику средстава извршиће се у року од 15 дана од дана потписивања Уговора и достављања менице из члана 3. став 1. Уговора, на посебан наменски динарски рачун отворен код Управе за трезор за реализацију Програма.

Општинa има право да, у случају немогућности плаћања у року који је прописан у ставу 2. овог члана, а из разлога који не зависе од Општине, плаћање изврши након престанка насталих објективних околности, и то у најкраћем року.

**Члан 3.**

Корисник средстава се обавезује да најкасније у року од 5 дана од дана закључења Уговора достави сопствену регистровану бланко соло меницу, са клаузулом „без приговора“, „по виђењу“, „неопозива“, „наплатива на први позив“ и „безусловна“, потписану оригиналним потписом од стране овлашћеног лица за располагање средствима на рачуну, оверену, потписану оригиналним потписом (не може факсимил) од стране овлашћеног лица за располагање средствима на рачуну, која се налазе на депо картону Управе за трезор, са копијом депо картона, копијом овереног ОП обрасца и листингом са сајта НБС као доказом да је меница регистрована и овлашћењем за попуну менице, на име гаранције за повраћај одобрених средстава из члана 2. став 1. овог уговора, за случај настанка обавезе повраћаја средстава.

Менично овлашћење мора да гласи на износ одобрених средстава из члана 2. став 1. овог уговора и да је са роком важења најмање 180 дана након истека рока из члана 5. став 8. овог уговора.

**Члан 4.**

Програм ће се реализовати у периоду од \_\_\_\_\_\_\_\_\_\_\_\_\_\_ *(датум почетка)* године до \_\_\_\_\_\_\_\_\_\_\_\_\_\_ *(датум завршетка)* године.

Изузетно, Корисник средстава може реализовати одређене финансијске трансакције пре или након истека рока из става 1. овог члана, уз услов да су активности које су предмет такве финансијске трансакције спроведене у року који је одређен у ставу 1. овог члана.

**Члан 5.**

Корисник средстава се обавезује да средства из члана 2. став 1. овог члан користи искључиво за намене наведене у Програму.

Корисник средстава има обавезу да одмах, а најкасније у року од пет дана од сазнања, Општину обавести о ненаменском трошењу средстава из члана 2. став 1. овог уговора, или другој околности од утицаја на остваривање сврхе уговарања.

Корисник средстава дужан је да достави Општини извештај за део средстава добијених на Конкурсу који јасно показује да је коришћење средстава наменско.

Корисник средстава дужан је да, у року од 15 дана по завршетку Програма а најкасније до 1. децембра 2023. године, достави Општини завршни финансијски и наративни извештај који нарочито садржи податке о реализацији Програма и утрошеним средствима за део средстава добијених на Конкурсу који јасно показује да је коришћење средстава наменско.

Уз извештаје се обавезно доставља копија рачуноводствене документације о утрошеним средствима и изводима са посебног наменског динарског рачуна отвореног код Управе за трезор за Програм.

Корисник средстава дужан је такође да у сваком тренутку на захтев Општине омогући контролу реализације Програма, све додатне садржајне и административне информације о Програму, као и сву финансијску документацију везану за његово спровођење.

У случају неизвршења обавеза, давања неистинитих података, ненаменског трошења средстава или неиспуњавања одредби Уговора у предвиђеним роковима, Општина има право да раскине Уговор и затражи повраћај средстава са припадајућом законском затезном каматом у складу са добијеном инструкцијом Општине.

Корисник средстава дужан је да по завршетку Програма и достављању завршног извештаја, у року од 30 дана, изврши повраћај средстава која нису оправдана по одобреном Пројекту, у складу са добијеном инструкцијом Општине.

**Члан 6.**

Корисник средстава обавезан је да током спровођења Програма, на јасан и недвосмислен начин, наводи да се Програм суфинансира из буџета Градске општине Врачар, и то на следећи начин:

(а) визуелно, коришћењем малог грба Републике Србије и Градске општине Врачар и

(б) текстуално, ћириличним писмом, јасно видљиво и уочљиво.

Корисник средстава у обавези је да у публикацијама које су део Програма наводи сегмент о одрицању од одговорности за његов садржај, и то на следећи начин: „Ставови изражени у овим публикацијама искључива су одговорност аутора и његових сарадника и не представљају нужно званичан став Градске општине Врачар.”

**Члан 7.**

За потребе представљања и промоције Програма, Корисник средстава пружиће Општини, без надокнаде, на некомерцијално коришћење, информације о Програму финансираном средствима Општине.

Корисник средстава дужан је да Општини доставља све прес-материјале, публикације, најаве и саопштења, као и фотографије и материјале с јавних наступа у вези с промоцијом и реализацијом Програма.

Уз завршни извештај, Корисник средстава обавезан је да достави Општини по два примерка и узорак прес-клипинга, електронских и штампаних публикација, промотивног материјала и визуелног идентитета који је изграђен и коришћен у склопу промоције Програма.

**Члан 8.**

Корисник средстава дужан је да лицу са овлашћењем да наступа у име Општине омогући увид у реализацију Програма у било ком моменту док Програм траје, што подразумева стављање на располагање свих потребних информација, документације и образложења у вези са Програмом.

**Члан 9.**

Уговор престаје извршењем свих обавеза уређених овим уговором.

Уговор може престати и на друге начине, и то:

1. Једностраним раскидом**,** простом изјавом воље у следећим случајевима:

– уколико Општина јасно, образложено и недвосмислено утврди да се Програм не спроводи у складу са овим уговором на основу активности дефинисаних Програмом;

– уколико Корисник средстава не поступа у складу с било којим чланом овог уговора.

1. Писаним споразумом уговорних страна.

О својој намери да раскине Уговор једна уговорна страна је дужна да писаним путем обавести другу уговорну страну.

Уговор ће се сматрати раскинутим по истеку рока од 8 дана од дана пријема обавештења у писаној форми.

**Члан 10.**

У случају једностраног раскида овог уговора, Корисник средстава дужан је да изврши повраћај целокупног износа додељених средстава из члана 2. став 1. овог уговора.

У случају споразумног раскида Уговора, њиме ће се дефинисати међусобна права и обавезе у погледу повраћаја додељених средстава.

У случају да Корисник средстава не поштује одредбе овог уговора, Општина ће покренути одговарајући поступак пред надлежним судом.

**Члан 11.**

За све што није предвиђено овим уговором примењиваће се одговарајуће одредбе Закона о облигационим односима и других позитивноправних прописа.

Сви спорови који настану из овог уговора решаваће се најпре међусобним споразумом уговорних страна, а у случају спора који се не може решити споразумно, уговорне стране уговарају надлежност стварно надлежног суда у Београду.

Овај уговор ступа на снагу даном обостраног потписивања од стране овлашћених представника уговорних страна и важи све док се не испуне све уговорне обавезе.

**Члан 12.**

Општина не сноси никакву одговорност за материјалну штету и безбедност учесника у Програму.

**Члан 13.**

Уговор је сачињен у 4 (четири) истоветна примерка, од којих по 2 (два) за сваку уговорну страну.

|  |  |
| --- | --- |
| За Општину  Академик проф. др Милан А. Недељковић Председник  \_\_\_\_\_\_\_\_\_\_\_\_\_\_\_\_\_\_\_\_\_ | За Корисника средстава  \_\_\_\_\_\_\_\_\_\_\_\_\_\_\_\_\_\_\_\_\_ |